Graderingsagentskap het goeie nuus vir Eskom(Foto: AFP PHOTO/GIANLUIGI GUERCIA) Skaars ’n maand nadat die nasionale tesourie skuldverligtingsmaatreëls vir Eskom aangekondig het, het die graderingsagentskap S&P Global nou die sukkelende kragverskaffer se kredietmonitering op positief geplaas. Dit beteken Eskom se kredietgradering kan vorentoe met een of meer kerwe verhoog word. Die maatskappy se buitelandse en plaaslike langtermynskuld is tans op ŉ CCC+-gradering bevestig. Calib Cassim, tussentydse uitvoerende hoof van Eskom, sê die aankondiging is tekenend van die positiewe impak wat die skuldverligting op Eskom se finansiële posisie en algehele likiditeit het. Dit sal ook hopelik leners en krediteure se vrese oor Eskom se finansiële stabiliteit ietwat besweer. Cassim sê die potensiële opgradering sal na verwagting plaasvind sodra die parlement die skuldverligtingswetsontwerp goedgekeur en onderteken het en die tesourie die finale bepalings en voorwaardes van die skuldverligting verskaf. Die minister van finansies, Enoch Godongwana, het verlede maand in sy begroting die reusebedrag van R254 miljard aan Eskom toegewys om die las op die reeds sukkelende kragvoorsiener se balansstaat te verminder en Eskom toe te laat om instandhoudingswerk te doen om die beskikbaarheid van krag te verhoog. Maroela Media het vroeër berig die skuldverligting sal in twee dele gedoen word: ŉ aanvanklike R184 miljard vir die volle skuldvereffening (in drie betalings) op mediumtermyn. Die tweede is die regstreekse oorname van tot R70 miljard van Eskom se leningsportefeulje in 2025-’26. Dit sal danksy die skuldverligting ook nie vir Eskom nodig wees om in hierdie tydperk nog geld te leen nie. Dit plaas ook kapitaal in Eskom se sak om die energiebeskikbaarheid van sy vloot kragstasies te herstel en te belê in die versterking en uitbreiding van die netwerke, het Cassim in reaksie op S&P Global se nuus gesê.